Verkhojansk (russisk: Верхоя́нск) er en by i republikken Sakha i Rusland. Den ligger ved floden Jana, nær polarcirklen, omkring 650 km nord-nordøst for Jakutsk. Indbyggertal: 1.434 (folketælling 2002). Byen er dermed den tredjemindste by i Rusland, kun større end Magas og Tjekalin.  Historie En kosak-bosætning blev grundlagt i 1638, 90 km sydvest for den nuværende by. I 1775 blev den flyttet til venstre bred af floden Jana, for at gøre skatteindkrævning enklere. Den fik bystatus i 1817. Mellem 1860'erne og 1917 blev byen brugt som et politisk eksilsted.  Erhvervsliv og transport Verkhojansk har en flodhavn, en flyveplads, et depot for pelse, og er center for et rendriftsområde.